የተለያዩ ምሁራንም በጣና ላይ ጥናት በማድረግ ለክልሉ መንግስትም ይሁን ለፌድራሉ መንግስት ቢያቀርቡም መልስ እንዳላገኙ አውቃለሁ ስለዚህ ሌሎች ቀጣይ እርምጃዎችን ትተው የእርሶ መንግስት አሁን ጣናን የወረረውን አረም በጉልበቱ ከሚታገለው ምስኪን ህብረተሰብ ጋ ሁነው መፍትሔ ይሰጡበት ዘንድ የህዝብን ችግር እና ጥያቄ ለማይሰማው ለእርስዎ እና ለአዛዦቾ ጥያቄየን አቀርባለሁ። በርግጥ በእናንተ የስልጣን ዘመን የህዝብ ጩኽት በዝሆን ጀሮ ዙሪያ ከምትጮኽው የቢንቢ ድምፅ ያነሰ ነው። በርግጥ በህዝብ የተመረጠ እና ለሃገር የሚያስብ መንግስት ቢኖረን ኑሮ ይህ የጣና ሃይቅ የህልውና ጥያቄ ማቅረብ የነበረበት መንግስት እንጅ ህዝቡ አልነበረም። ጣናን የተቀማው ትውልድ ተስፋ የሚያደርገውም በህዝቡ ጥያቄ ላይ ተመስርቶ የእርሶ መንግስት መልስ መስጠት ሲጀምርና ለተግባራዊነቱም በዘርፉ ምርምር የሰሩ ምሁራንን አቅርቦ አማክሩኝ ማለት ሲጀምርና ለተግባራዊነቱም ግዜ ሳይፈጅ ተግባራዊ እንቅስቃሴ ሲያደርግ ነው። ይህ ካልሆነ እንግዲህ በእኔ የድሜ ዘመን በአይኔ የሁለተኛውን ሃይቅ መድረቂያ ቀን እጠብቃለሁ።በርግጥ የጣና ሃይቅን ጉዳይ በተመለከተ እኔ የአለም አቀፍ የውሃና የአካባቢ ህግ ሁለተኛ ድግሪየን በምሰራበት ወቅት እኔ እና ጓደኞቸ ባደረግነው ጥናት በጣና ሃይቅ ዙሪያ የተጋረጡት ችግሮች እንዲህ በቀላሉ የሚታለፉ ባለመሆናቸው ችግሮቹ መፍትሔ ባለው መንገድ የእርሶ መንግስት መልስ ቢሰጡበት መልካም ነው ይህ ካልሆነ ግን በአለም አቀፍ ደረጃ በ ዩኔስኮ የተመዘገበ ቅርስ ቢወድም ሲያስተዳድረው የነበረው እርሶ እና የእርሶ መንግስት ነገ ከተጣያቂነት እንደማያመልጡ እንዲያውቁት።
